I BJØRNEEKSTASE: Kjell Harald Sæther ble valgt som ordfører i 1987 for Arbeiderpartiet, og ble gjenvalgt hele fem ganger frem til han gikk av i 2011. Til sammen satt Sæther som ordfører i 24 år, den lengstsittende ordfører i Karasjoks historie. Nå er det derimot natur og foto i skjønn forening som opptar gammelordføreren. Foto: Dan Robert Larsen / NRK

– Det er en så stor opplevelse at jeg har nesten ikke har ord. Jeg som gammel mann er like glad nå som en liten unge. Tenk å få se en stor bamse rett i øynene på kloss hold.

– Jeg har lett etter bjørn i en manns alder. Plutselig har jeg den bare noen meter foran meg.

På hjemplassen er han kjent som den folkekjære og populære karasjokordføreren som klarte å bli gjenvalgt hele fem ganger på rad, noe han også fikk noe kritikk for.

Men livet etter ordførertilværelsen har i stor grad gått til å dyrke yndlingshobbyen; naturfotografering.

Har jaktet på bjørn i mange mange år. Endelig traff jeg en binne med unger. Hadde øyekontakt med samtlige. Er så lykkelig! Kjell Sæther om sin nær-bjørn-opplevelse

– Helt fantastisk

Den siste helgen i juni vanket det et etterlengtet fotoskup på Kjell Sæther, under en biltur i Anárjohka-området.

– Man investerer jo i fotoutstyr og alt sammen, og jakter år etter år, dag etter dag – og kanskje man får se én bjørn som stikker av før du rekker å løfte fotoapparatet.

– Men så skjedde dette. Det er helt fantastisk

SPASERTUR: Binna og hennes tre unger virket lenge temmelig uanfektet av eks-ordførerens nærvær. Foto: Kjell Sæther

Ingen tilfeldig møte

Etter den innledende stirreseansen med bjørnemammaen, oppdaget Sæther at binna hadde unger med seg. De var ikke enkle å spotte i førstningen, da de lå noe skjult i vegetasjonen.

– Hele tre unger hadde den, og jeg fikk knipset alle sammen, forteller Kjell Sæther entusiastisk.

– Kom du bare tilfeldigvis over bjørnene denne gangen, eller var du ute etter å finne akkurat dem?

– Jeg var ute for å finne dem. Det gjør jeg nesten hver eneste dag. Da har jeg alltid to kamera klar ved siden av meg i tilfelle de dukker opp, sier Sæther.

– For hvis en bjørn dukker opp, så kan det ofte bare være snakk om et halvt sekund man får se den. Det skjedde jo denne gangen også i begynnelsen. Jeg rakk ikke å få kameraet opp.

– «Hoff», tenkte jeg da, og sa meg tilfreds med at jeg fikk i det minste sett bjørnen.

FIKK NÆRKONTAKT: Det er mulig bjørnemor snudde det ene øret til Kjell Sæther, for å kunne lytte nøyere til eventyret Sæther hevder han leste til henne. Foto: Kjell Sæther

– Hvorfor skulle jeg bli redd?

NRK minner eks-Karasjok-ordføreren om at det heter seg jo at en binne med unger kan være farlig.

– Var du noen gang redd?

– Redd? Hvorfor skulle jeg være redd? De så jo så snille ut.

– Jeg tok til og med en liten prat med dem. De stakk jo inn i buskasken et lite øyeblikk. Men da ropte jeg bare etter dem, forteller Sæther.

– Da reiste de seg opp og kikket på meg, så det var nok det som ga resultater.

– Så da fortalte jeg dem et lite eventyr også, sier hobbyfotografen i en ganske munter tone – før han antageligvis stikker ut i de myggfulle karasjokskogene igjen, med fotoutstyret over skuldrene.